**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.07.2019, ora 08.00 –29.07.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 29.07.2019, ora 7.00**

**RÂURI**

**Institutul Naţional de Hidrologie şi Gospodărire a Apelor (I.N.H.G.A.) a emis la 28.07.2019, la ora 12.30, atenţionarea hidrologică nr. 52 – COD GALBEN, valabilă în intervalul 28.07.2019, ora 18.00-29.07.2019, ora 14:00, vizând producerea de scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri de debite și niveluri pe unele râuri din bazinele hidrografice menționate, cu posibile depășiri ale COTELOR DE ATENŢIE** pe râurile din bazinele hidrografice: Timiş - bazin superior şi afluenţi bazin mijlociu şi inferior, Bârzava, Moraviţa, Caraş, Nera **(judeţele: Caraş - Severin şi Timiş)**, Cerna **(judeţele: Gorj şi Caraş - Severin)**, Drincea, Desnӑţui, Jiu – afluenţii aferenţi sectorului aval S.H. Sadu – amonte S.H. Podari **(judeţele: Gorj, Mehedinţi şi Dolj)**, Olt – afluenţii de dreapta aferenţi sectorului aval confluenţӑ Lotru **(judeţele: Vâlcea, Gorj, Olt şi Dolj)**, Dunӑre – afluenţii mici aferenţi sectorului amonte Ac. Porţile de Fier II **(judeţele: Mehedinţi şi Caraş - Severin)**.

 **Fenomenele se pot produce cu probabilitate și intensitate mai mare ȋn intervalul 28.07.2019, ora 23:00 – 29.07.2019, ora 08:00, pe unele râuri mici din judeţele: Caraş - Severin şi Mehedinţi.**

Această atenţionare hidrologică a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:*

*Caraş-Severin, Dolj, Gorj, Mehedinţi, Olt, Timiş şi Vâlcea (7 prefecturi) –* ***COD GALBEN****.*

**Debitele au fost în creștere,** ca urmare a precipitațiilor căzute în interval și propagării pe râurile din bazinele hidrografice: Bârzava, Moravița, Caraș, Nera, Cerna, Drincea, Desnățui, bazinele superioare și mijlocii ale Begăi, Timișului, Jiului, afluenții Mureșului inferior și Oltului inferior, cursul inferior al Turului, în scădere ușoară pe râurile din bazinele hidrografice: Vedea, Argeș, Ialomița, Siret, Prut, bazinul superior și mijlociu al Oltului și relativ staționare pe celelalte râuri.

 Creșteri de debite și niveluri ca urmare a precipitațiilor căzute în interval sub formă de aversă, cu caracter torențial, izolat mai însemnate cantitativ, s-au mai înregistrat și pe unele râuri bazinele hidrografice: Vișeu, Barcău, Crișuri, Moldova și Bistrița.

 Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul superior al Turului şi pe unii afluenţi ai Prahovei şi mai mici (sub 30% din normalele lunare) pe râurile din bazinele hidrografice: Iza, Lăpuș, Crasna, Crişul Repede, Târnava Mare, Bistra, Moravița, Rm. Sărat, Bârlad, Jijia, în bazinul superior al Vedei, bazinul superior şi mijlociu al Oltului, pe unele râuri din bazinul superior al Argeşului, pe unii afluenţi ai Mureşului (Luţ, Niraj, Comlod, Iara, Feernic, Vișa, Domald, Târnava Mică, Ampoi, Secaș, Sebeş, Strei, Râul Mare) şi pe unele râuri din Dobrogea.

În interval au fost emise 5 **ATENȚIONĂRI HIDROLOGICE** pentru fenomene imediate.

Este în vigoare **ATENȚIONAREA HIDROLOGICĂ NR. 52** din 28.07.2019.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi, în general, în creștere** ca urmare a precipitațiilor prevăzute și propagării pe râurile din bazinele hidrografice: Bega, Timiș, Bârzava, Moravița, Caraș, Nera, Cerna, Drincea, Desnățui, Jiu, Vedea, bazinele superioare ale Crișurilor și Arieșului, afluenții Mureșului inferior și Oltului inferior, în scădere ușoară pe râurile din bazinele hidrografice: Argeș, Ialomița, Siret, Prut, bazinul superior și mijlociu al Oltului și relativ staționare pe celelalte râuri.

 Sunt posibile scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri importante de debite și niveluri pe unele râuri din vestul și sud – vestul țării, ca urmare a precipitațiilor prevăzute sub formă de aversă, cu caracter torențial, izolat mai însemnate cantitativ.

Se menține în vigoare **ATENȚIONAREA HIDROLOGICĂ NR. 52** din 28.07.2019 până la ora 14:00.

**DUNĂRE**

**Debitul la intrarea în ţară** (secţiunea Baziaş) în intervalul 28.07 – 29.07.2019 a fost în scădere, având valoarea de **2.700 m3/s**, sub media multianuală a lunii iulie (5350 m3/s).

În aval de Porţile de Fier debitele au fost în scădere pe sectoarele Gruia – Bechet şi Giurgiu – Tulcea şi în creștere pe sectorul Corabia - Zimnicea.

Debitul la intrarea în ţară (secţiunea Baziaş) va fi relativ staționar (2700 m3/s).

 În aval de Porţile de Fier, debitele vor fi în scădere pe sectoarele Gruia – Tr. Măgurele şi Oltenița – Tulcea şi în creștere ușoară pe sectorul Zimnicea – Giurgiu.

**2.** **Situaţia meteorologică în intervalul 28.07.2019, ora 08.00 –29.07.2019, ora 06.00**

**A.N.M.** a emis la 28.07.19, ora 10:00, **o Avertizare Meteorologică, Cod Portocaliu şi Galben, vizând manifestări de instabilitate atmosferică accentuată, după cum urmează:**

***-*****AVERTIZARE METEOROLOGICĂ:**

**Cod Galben: În intervalul menționat, 28.07.19, ora 14:00 - 29.07.19, ora 10:00, în Crișana, Banat, Oltenia și sud-vestul Transilvaniei, precum și în zonele montane, vor fi vijelii, descărcări electrice, averse ce vor avea și caracter torențial și, pe arii restrânse, grindină. Cantitățile de apă vor depăși 20...30 l/mp și, izolat, 40 l/mp.**

 **Astfel de fenomene, dar pe suprafețe mai restrânse și în intervale scurte de timp, se vor semnala și în restul teritoriului.**

 **Notă:** *Local în zonele de câmpie și podiș, în după-amiaza zilei de duminică, 28 iulie, va fi caniculă, disconfort termic accentuat, iar indicele temperatură-umezeală (ITU) va atinge sau va depăși pragul critic de 80 de unități.*

**Cod Portocaliu: În intervalul 28.07.19, ora 18:00-29.07.19, ora 06.00, în județele Caraș-Severin, Mehedinți, Gorj și Dolj, vor fi perioade cu averse torențiale, intensificări puternice ale vântului cu rafale de peste 70...80 km/h, frecvente descărcări electrice și grindină. În intervale scurte de timp sau prin acumulare, cantitățile de apă vor depăși 35...40 l/mp și, izolat, 50...60 l/mp.**

Acest Mesaj: **AVERTIZAREA METEOROLOGICĂ Cod PORTOCALIU şi Galben,** a fost transmis de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către următoarele Comitetele Judeţene pentru Situaţii de Urgenţă:*

*-* ***Alba, Arad, Bihor, Hunedoara, Olt, Sibiu, Timiş şi Vâlcea (8*** *prefecturi) –****Avertizare COD GALBEN****;*

*-* ***Caraş-Severin, Dolj, Gorj şi Mehedinţi*** *(4 prefecturi)–* ***Avertizare COD PORTOCALIU****;*

**În ţară,** vremea a fost călduroasă în majoritatea zonelor țării, izolat caniculară la amiază în vest, centru și în sud, iar disconfortul termic a fost accentuat în special în zonele de câmpie. *Indicele temperatură-umezeală (ITU) a atins și a depășit ușor pragul critic de 80 de unități al disconfortului termic în cea mai mare parte a Banatului și a Crișanei, vestul și sudul Olteniei, local în Maramureș și nord-vestul Transilvaniei și izolat în Muntenia, Moldova și Dobrogea.* Cerul a fost variabil, cu înnorări temporar accentuate după orele amiezii, când s-au semnalat averse ce au avut și caracter torențial și descărcări electrice în Crișana, Banat, cea mai mare parte a Olteniei și Maramureșului, local la munte, în vestul Munteniei precum și în sud-vestul Transilvaniei. Izolat s-a semnalat grindină în județul Maramureș. Vântul a suflat slab și moderat, cu intensificări în timpul ploilor, care la rafală au depășit 90 km/h pe arii restrânse în județele Bihor, Arad, Timiș și Dolj, iar în zona localităților Săcuieni, Timișoara, Banloc, Calafat și Chișineu Criș a fost consemnată vijelie. Până la ora încheierii prezentului raport, cele mai mari cantități de apă înregistrate au fost de 45 l/mp la Moisei (județul Maramureș), 37 l/mp la Băilești (județul Dolj) și 31 l/mp la Săcuieni (județul Bihor). Temperaturile maxime au fost cuprinse între 27 de grade la Constanța-dig, Mangalia și Întorsura Buzăului și 37 de grade la Calafat, iar la ora 06.00 se înregistrau 11 grade la Toplița și 24 de grade la Sulina.

*OBSERVAȚII - de ieri dimineață, de la ora 06.00, au fost în vigoare* ***41 de mesaje ce au vizat fenomene meteorologice periculoase imediate****, dintre care* ***17 avertizări cod portocaliu și 24 de atenționări cod galben****, emise după cum urmează:*

*- 10 mesaje de avertizare cod portocaliu și 2 mesaje de atenționare cod galben de SRPV Timișoara ;*

*- 4 mesaje de avertizare cod portocaliu și 11 mesaje de atenționare cod galben de SRPV Cluj ;*

*- 2 mesaje de avertizare cod portocaliu și 7 mesaje de atenționare cod galben de SRPV Bacău;
- 1 mesaj de avertizare cod portocaliu și 2 mesaje de atenționare cod galben de SRPV Sibiu;
- 2 mesaje de atenționare cod galben emis de CNPM pentru Muntenia.*

**La Bucureşti,** vremea a fost călduroasă, caniculară la amiază în centrul orașului, unde *indicele temperatură-umezeală (ITU) a atins pragul critic de 80 de unități.* Cerul a fost variabil, cu înnorări spre sfîrșitul nopții, iar vântul a suflat slab și moderat. Temperatura maximă a fost de 35 de grade la Filaret și 33 de grade la Afumați și Băneasa, iar la ora 06.00 se înregistrau 19 grade la Afumați și Băneasa și 21 de grade la Filaret.

**3. Prognoza meteorologică în intervalul 29.07.2019, ora 08.00 –30.07.2019, ora 08.00**

**În ţară,** vremea se va răcori în cea mai mare parte a țării. Instabilitatea atmosferică se va manifesta în cursul zilei în vestul, sudul și local în centrul țării prin înnorări temporar accentuate, averse, descărcări electrice și intensificări ale vântului. Ploile vor avea și caracter torențial, pe arii restrânse se vor înregistra cantități de apă ce mai pot depăși 20 l/mp și vor fi condiții de grindină. În restul teritoriului, cerul va fi variabil, iar astfel de fenomene se vor semnala pe suprafețe mai restrânse. Temperaturile maxime se vor încadra între 24 și 33 de grade, cu cele mai mari valori în Moldova, iar cele minime vor fi cuprinse între 10 și 21 de grade, mai ridicate pe litoral.

**La Bucureşti,** vremea se va răcori dar va fi în general instabilă. Îndeosebi în prima parte a zilei va fi ridicată probabilitatea pentru apariția perioadelor cu manifestări specifice instabilității atmosferice, respectiv înnorări temporar accentuate, averse ce pot avea și caracter torențial, descărcări electrice și intensificări ale vântului. Temperatura maximă se va situa în jurul a 28 de grade, iar cea minimă va fi de 17...19 grade.

 ***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Olt** informează despre **o posibilă poluare accidentală a apei râului Olt, fără mortalitate piscicolă, în zona sat. Feldioara, com. Ucea, jud Braşov, la 28.07.19, ora 14.50.** S-a observat pe suprafaţa apei râului Olt, o spumă alb-gălbuie, fără miros specific, pe o lungime de 50-100m, aval de conducta de deversare de la VIROMET SA, pe malul stâng. S-au prelevat probe de apă. Se va reveni cu informaţii suplimentare.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la 18.07.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**ARBDD** informează telefonic despre **un incendiu de vegetaţie uscată, în desfăşurare, izbucnit la orele 21.00, 28.07.2019, pe Insula Popina, din zona lac Razelm, jud Tulcea.** Reprezentantul Primăriei Jurilovca, cel de la ISU şi de la ARBDD au efectuat o inspecţie în zonă pentru evaluarea situaţiei, având în vedere accesul dificil. S-a acţionat pentru stingerea incendiului de către 5 pompieri ISU de la ora 05:00, 29.07.19, în capătul sudic al Insulei Popina, în prezenţa reprezentantului de Primăria Jurilovca şi de la ARBDD. Se va reveni cu informaţii suplimentare.

1. **În domeniul solului şi vegetaţiei**

**GNM CJ Constanţa** informează telefonic despre **un incendiu de vegetaţie uscată şi mirişte la ieşirea din loc. Dobromir spre Rariştea, jud. Constanţa, la ora 18.01, 28.07.19.** Se va reveni cu informaţii suplimentare.

 **3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 25.07.2019 - 26.07.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**